રમેશ મહેતા નામના આ મિસ્ત્રી (આ વિશેષણ નથી. પબ્લિક વર્ક્સ ખાતામાં એક હોદ્દાનું આ અધિકૃત નામ છે) સાથેની પંદર મિનિટની વાતચીતમાં સાડા ચૌદ મિનિટ સુધી નાટકની વાતો આવતી હતી. વગર રજાએ અને વગર નોટિસે નાટક માટે રજા ઉપર ઊતરી જનાર આ ઇસમને ફરી ફરજ પર હાજર થવા માટે નોટિસો મોકલવી પડતી હતી. એના ટેબલના ખાનામાંથી અનેક વાર સરકારી તુમારની સાથોસાથ એણે પોતે લખેલા નાટકના સંવાદો મળી આવતા. સાહેબ એના સ્વભાવથી રાજી હતા, પણ પગાર કંઈ સ્વભાવ બદલ આપવામાં આવતો નથી હોતો.